**Liisa-Ly Pakosta**

Justiits- ja digiministerTeie 15.08.2025 nr 8-1/6835-1

Justiits- ja digiministeerium Meie 01.09.2025 nr 1-8/25/23-1

info@justdigi.ee

tuuli.lepp@justdigi.ee

andra.reinomägi@justidigi.ee

**Karistusseadustiku muutmise seaduse eelnõu (nõusolekupõhine seksuaalvägivalla käsitlus)**

Lugupeetud Liisa-Ly Pakosta

Täname, et olete advokatuurile saatnud arvamuse avaldamiseks karistusseadustiku muutmise seaduse eelnõu.

Advokatuur ei ole kujundanud ühtset seisukohta selles, kas pooldada nn jah-mudelit või ei-mudelit. Tegemist on eelkõige õiguspoliitilise küsimusega, milles ka advokatuuri liikmete seas valitseb arvamuste paljusus. Küll aga peame vajalikuks eelnõuga seoses rõhutada järgmist.

Esmalt juhime tähelepanu, et karistusseadustiku muutmiseks peavad olema kaalukad põhjused. Leiame, et seadusemuudatuse vajalikkus ei ole praeguse eelnõu ega seletuskirjaga veenvalt põhjendatud. Ei ole üheselt selge, miks on kehtiv vägistamiskoosseis seaduses ebapiisav või praktikas ületamatuid rakendamisprobleeme tekitav. On tõenäoline, et Eesti kohtupraktika juba täidab Istanbuli konventsiooni nõudeid.

Teiseks rõhutame, et karistusõiguse normid tuleb määratletuse põhimõttest tulenevalt sõnastada selgelt viisil, mis võimaldavad igaühel ette näha, milline käitumine on keelatud ja karistatav ning milline karistus selle eest ähvardab, et isikul oleks võimalik oma käitumist kujundada. Leiame, et eelnõuga kavandatavad normid sellele põhimõttele täiel määral ei vasta, kuna sisaldavad üldsõnalisi, ebamääraseid või lahtisi loetelusid (nt „muul viisil väljendanud“, „muu võrreldav põhjus“).

Seetõttu leiame, et eelnõu ei ole edasiseks menetlemiseks valmis. Muudatuste vajalikkus vajab täiendavat analüüsi ning eelnõu sõnastus peab olema üheselt mõistetav.

Käesolevale on lisatud advokatuuri menetlusõiguse komisjoni liikme vandeadvokaat Kaire Hänilene seisukohad eelnõu kohta, mis toovad esile mitmeid olulisi praktilisi probleeme. Palume eelnõu koostajatel nende seisukohtadega tutvuda ja neid hoolikalt kaaluda.

Lugupidamisega

*allkirjastatud digitaalselt*

Imbi Jürgen

Esimees

Lisa: Vandeadvokaat Kaire Hänilene seisukohad eelnõu osas

Merit Aavekukk-Tamm 6979 253

merit.aavekukk-tamm@advokatuur.ee